Testul de rugozitate comandat de Primăria Suceava unei firme de specialitate fost făcut pe Calea Unirii, în zona Grupului Școlar, iar rezultatele vor fi anunțate după o săptămână.
"Indiferent de rezultat, urmează să montăm benzi rezonatoare și un parapet pentru mai multă siguranță. Fac apel către participanții la trafic să respecte legislația în vigoare și să conducă cu prudență", a spus viceprimarul Sucevei, care a discutat cu specialiștii și a solicitat detalii despre metodele de testare.
Conform acestora, au fost efectuate două tipuri de teste, din care unul este cel de tip "pata de nisip", pentru rugozitate, iar altul, SRT-ul, care se efectuează în 3 puncte la un metru de margine și în alte trei, la 0,5 metri de ax, din 10 în 10 metri - o secțiune la început, una pe mijloc și alta la sfârșit.
Contractarea firmei Alfa Testing SRL din Piatra Neamț pentru efectuarea testelor de aderență a asfaltului în zona de pe Calea Unirii unde s-au petrecut mai multe accidente a fost anunțată de primarul Sucevei, Ion Lungu, cu aproape o lună în urmă. Valoarea contractului este de 12.000 lei.
În același timp, trebuie menționat că viteza de circulație stabilită pentru zona respectivă nu este respectată de mulți dintre șoferi, după cum au constatat polițiștii suceveni în mai multe rânduri, fiind aplicate deja multiple sancțiuni.